In de negstn Joazent woa de XIIII wida in Carnuntum und hod si owa waida in de Nochfoigekempf bai da Bsezung fum Kaisabostn aigmischt. Nochn Dod fum Kaisa Valerian (260) hods zeascht in Ursurpator Regalianus gengan neichn Kaisa Gallienus untaschdizt und schbeda de Seitn gwegslt und in Gallienus geng sein neich Gegna Postumus untaschdizt, dea fu Galien aus ai aigens unobhengigs Westreich aufbaud hod. De Rebelion im Westn is a duachn Ainfoi fu de Alemanen iwan Limes in de Agri Decumates ausglest woan, den de Röma ned fahindan kina haum. Da Gallienus hod de Alemanen im Joa 268 entscheitend Schlaung und zruk drenga kina, is owa unta misdeariöse Umschdend boid drauf söwa gschdoam und a neicha Biagakriag is um sei Nochfoig ausbrocha. De XIIII Gemina woa dabai aunschainend auf da Seitn fum Victorinus (269-271) dea im galischn Westreich regiad hod. Da Claudius Gothicus, dea im Septemba 268 de Gotn bai da Schlocht fu Neissus (s heitige Niš in Seabien) gschlaung hod, hod si owa ois neicha Kaisa duachsezn kina und des Reich woa wida unta oana Haund faaint. Obwoi de 14te Zwilingslegion in dem politischn Duachanaunda oa Moi do und oa Moi doat woa, hod s in Titl VI Pia VI Fidelis griagt (6 Moi bflichtbewust, 6 Moi drei).